Emmanuel Bove
Den franske forfatter Emmanuel Bove blev opdaget i 1977 ved genudgivelsen af romanen Mes amis (1924, dansk Mine venner, 2000). Bove levede selv i relativ ubemærkethed, men læstes med interesse af Colette, som fik udgivet denne første bog af ham. Han fortrak til Algeriet under 2. Verdenskrig og døde i 1945 i en ulykke.
Forfatterskabet omfatter en snes romaner og noveller. En af dem, Une fugue (1929), er interessant ved sin opbygning af en fiktion i fiktionen og virkningen af den på de implicerede personer. Boves bøger er fulde af skikkelser præget af middelmådighed og forfulgt af uheld i deres trøstesløse tilværelse (jf. Un homme qui savait, 1942, dansk En mand der vidste, 2002). Det grå, detaljemættede miljø og de triste og uheldige hovedpersoner indvarslede sider af le nouveau roman og af Samuel Becketts univers. Emmanuel Bove nævnes endvidere gerne af Peter Handke som et stort ideal.